Stormen bliver ikke langvarig, men til gengæld bliver den intens.

For femte gang dette vinterhalvår er en storm på vej mod Danmark - og denne storm ser ud til at give meget kraftige vindstød over land. DMI har torsdag morgen givet stormen navnet Laura, og den vil de næste timer bevæge sig ind over dele af Danmark. Til og med klokken 9 er der fortsat ikke målt middelvind af storm ved en officiel DMI-station, hvor den højeste middelvind er målt til 23,5 meter per sekund på Rømø. Ved Kystdirektoratets vindmåler i Thorsminde, som tidligere blev benyttet af DMI, er der målt middelvind af storm med 25,7 meter per sekund, men tæller ikke med som en officiel DMI-station. Samtidigt er der ved Thorsminde målt vindstød af orkanstyrke med 33,4 meter per sekund, mens højeste officielle vindstød er målt ved Blåvandshuk med 32,3 meter per sekund, hvilket er stærk storm. Fortsætter mod øst - og bliver kraftigere I formiddagstimerne bevæger Laura sig længere mod øst, og især sidst på formiddagen og over middag vil vinden kulminere over det sydlige Kattegat og Odsherred samt Nordsjælland og Hovedstadsområdet. Her vil vindstødene kunne nå stærk storm eller orkanstyrke, ligesom middelvinden langs den Sjællandske nordkyst kan nå stormstyrke. I modsætning til de tidligere storme denne vinter, vil der også komme meget kraftige vindstød over land, i takt med at solen varmer overfladen op. Det skaber luftbevægelser, som lettere kan 'hive' vind fra større højde ned mod overfladen, som vi mærker som kraftige vindstød. I artiklen kan du se, hvor vindstødene rammer de kommende timer. I eftermiddag vil vinden kulminere på Bornholm, mens den aftager i resten af landet.